b'\n_START_ARTICLE_\nYleisurheilun maailmanmestaruuskilpailut\n_START_PARAGRAPH_\nYleisurheilun maailmanmestaruuskilpailut ovat yleisurheilun omat ulkoratojen maailmanlaajuiset mestaruuskilpailut, jotka j\xc3\xa4rjestet\xc3\xa4\xc3\xa4n joka toinen vuosi. J\xc3\xa4rjest\xc3\xa4v\xc3\xa4n\xc3\xa4 organisaationa toimii IAAF. Yleisurheilun sis\xc3\xa4ratojen maailmanlaajuiset p\xc3\xa4\xc3\xa4kilpailut ovat sis\xc3\xa4ratojen maailmanmestaruuskilpailut. Yleisurheilun MM-kilpailut ovat monien laskentatapojen mukaan maailman kolmanneksi suurimmat urheilukilpailut, ainoastaan olympialaiset ja jalkapallon maailmanmestaruuskilpailut ovat niit\xc3\xa4 suurempia. Kisat j\xc3\xa4rjestettiin aluksi joka nelj\xc3\xa4s vuosi, mutta vuodesta 1991 l\xc3\xa4htien ne on j\xc3\xa4rjestetty joka toinen vuosi.\n_START_SECTION_\nHistoriaa\n_START_PARAGRAPH_\nYleisurheilun arvokilpailut j\xc3\xa4rjestettiin pitk\xc3\xa4\xc3\xa4n olympialaisten yhteydess\xc3\xa4, mutta olympialaisten lajikirjon kasvaessa tunnettiin tarvetta j\xc3\xa4rjest\xc3\xa4\xc3\xa4 omat MM-kilpailut. IAAF hyv\xc3\xa4ksyi omien maailmanmestaruuskilpailujen j\xc3\xa4rjest\xc3\xa4misen valtuustonsa kokouksessa Puerto Ricossa 1976. Vuonna 1978 p\xc3\xa4\xc3\xa4tettiin, ett\xc3\xa4 ensimm\xc3\xa4iset MM-kisat j\xc3\xa4rjestett\xc3\xa4isiin vuonna 1983 ja maaliskuussa 1980 ensimm\xc3\xa4iseksi kisais\xc3\xa4nn\xc3\xa4ksi valittiin Helsinki. My\xc3\xb6s vuoden 2005 MM-kisat j\xc3\xa4rjestettiin Helsingiss\xc3\xa4. Tuolloin Lontoo, jolle kisat oli jo my\xc3\xb6nnetty, ei voinut taata stadioninsa valmistumista ajoissa._NEWLINE_Suomi on ker\xc3\xa4nnyt yleisurheilun MM-kisoista yhteens\xc3\xa4 seitsem\xc3\xa4n kultaa, kahdeksan hopeaa ja seitsem\xc3\xa4n pronssia eli 22 mitalia.'